《迎神词》
宋代·黄应龙

真人福地金庭宫，身佩含景苍精龙。
坐朝五岳位显宗，威仪卫从行虚空。
杳眇浊世尘溟濛，神符道契浮丘公。
英爽莹澈表里融，倏忽飞驭凌刚风。
凤凰承翼声雝雝，胎仙舞导游方蓬。
帝闵赤子颠厓中，旱乾水溢瘝谁恫。
分司百灵前丰窿，琼台琳宇环奇峰，时驾玉辂沧溟东。
迩来烈日势蕴隆，稻田若枯病我农。
字民所觊惟年丰，九关虎守呼莫从。
高真慈念亟感通，天瓢一洒神马騣。
嘉惠千里成天工，灵贶亿载垂无穷。

作者简介：黄应龙，学者称壁林先生，南城（今属江西）人。理宗淳祐元年（一二四一）进士。宝祐中知衡山县（明嘉靖《衡州府志》卷一）。度宗咸淳八年（一二七二）知台州（民国《台州府志》卷九）。有《壁林文集》十四卷，已佚。清同治《南城县志》卷八之一有传。